L’espai Servei a les Persones s’ha creat amb l’objectiu de poder oferir una atenció integral a la ciutadania i ser un lloc de referència per poder relacionar-se amb l’administració pública sense haver de desplaçar-se fins a l’ajuntament. El consistori s’adapta a les circumstàncies dels veïns i s’amplia la definició i ús d’aquest espai, que és més cèntric. 
El nostre interès és oferir un espai eficient i proper amb un model d’atenció presencial, telefònic i de tramitació electrònica, que ofereix suport i acompanyament en les gestions i tràmits amb diferents administracions i serveis socials.
Hem impulsat aquest espai veient els avantatges que suposa pels veïns. Com ara:
La necessitat de situar un espai d’atenció municipal, de l’Ajuntament, al nucli més habitat del poble i allà on se’l considera el punt més cèntric, al Pla de Baix.  L’edifici de l’ajuntament queda molt apartat de la població. La majoria dels veïns i veïnes s’han de desplaçar amb vehicle per anar-hi. Per aquesta raó, és important que hi hagi un espai més accessible el qual els veïns i les veïnes puguin canalitzar les seves peticions i necessitats i, des de l’ajuntament, oferir així uns serveis mínims. 
L’espai és obert per una referent municipal treballadora del mateix ajuntament que fa de nexe amb les activitats i entrevistes que es realitzen, a part de donar servei als ciutadans.
També,  l’espai Servei a les Persones està habilitat amb diferents despatxos els quals són utilitzats per múltiples col·lectius. 
Cada dilluns es posa a disposició un despatx al tècnic del Porta a Porta a on tots els veïns poden anar a buscar material de reciclatge, etiquetes, a informar-se i a comentar incidències que tenen amb aquest servei.

Un altre dels serveis més sol.licitats és dels Serveis Socials.  L’espai a les Persones cedeix despatxos al Consorci de Benestar Social del Gironès, a on es prioritza l’atenció a les persones que es troben en una situació de necessitat social i es realitzen actuacions preventives per tal d’evitar situacions de risc, de marginació o/i exclusió social.

Algunes de les accions que es realitzen a l’Espai son:

· Atenció social Bàsica, és la porta d’entrada al sistema de serveis social i la més propera als ciutadans.
· Infància, família i joves, a on es desenvolupen programes, serveis i beques  per a l’atenció a la infància, l’adolescència i les seves famílies.
· Igualtat, impulsen programes i serveis al territori que incideixen en la promoció de la igualtat d’oportunitats així com l’atenció i lluita contra qualsevol discriminació per raó de gènere.
· Promoció per l’autonomia i atenció a la dependència, porten a terme programes i serveis adreçats a al gent grans i a les persones dependents amb l’objectiu de promoure l’autonomia personal.

D’altra banda, oferim un espai al servei d’Atenció Psicològica “Explica’m que et passa” a on un grup de professionals donen servei i suport emocional als veïns del municipi que ho necessitin. No és un espai d’atenció a nivell clínic, és un espai a nivell primari i l’objectiu és tractar situacions de malestar.  Els professionals d’ “Explica’m que et passa” visiten dos dies a la setmana (dijous matí i divendres tarda). És un servei que té molt d’èxit el 70% dels casos atesos són dones (40 a 57 anys). 
Vetllar per la salut mental i el benestar emocional és important per a nosaltres i poder oferir aquest servei de forma gratuïta ens omple d’orgull.

Els dimecres de 9.00h a 14.00h, un professional de Promoció Econòmica del Consell Comarcal de Gironès, ofereix el seus serveis d’assessorament, orientació i acompanyament a la inserció dirigit a les persones que cerquen feina o volen millorar la situació laboral. Aquest espai permet als veïns del nostre municipi rebre assessorament en itineraris de cerca, orientació en la prospecció d’empreses, activitats professionals i borses de treball o consultar ofertes laborals. Alhora, ofereix atenció  i servei a les empreses del municipi per difondre ofertes de treballs i cercar els perfils més adequats en els processos de selecció.
A l’Espai es realitzen altres activitats com formacions, tallers infantils.
A més, també hi ha la possibilitat de programar-hi reunions per les entitats, si així ho demanen. 
També s’hi troba el despatx dels Guàrdies Municipals i de l’Agent Cívic.
En definitiva, amb aquest espai l’Ajuntament millora les seves funcions d’atenció a la població i ofereix la possibilitat d’apropar la institució a la ciutadania. 

HORARI D’OBERTURA DE L’ESPAI ÉS DE DILLUNS A DIVENDRES DE LES 09.00H A LES 13.00h
